वराहावतार
वराहावतार भगवान महाविष्णु का तृतीयावतार है। जब-जब धरती पापी लोगों से कष्ट पाती है, तब-तब भगवान विविध रूप धारण कर इसके दु:ख दूर करते हैं। सतयुग में जब दैत्य हिरण्याक्ष ने पृथ्वी को रसातल में छिपा दिया था तब भगवान महाविष्णु ने वराह (सूकर) के रूप में अवतार लेकर पृथ्वी का उद्धार किया था। भगवान वराह ने रसातल से निकालकर पृथ्वी को जहाँ स्थापित किया था, वह स्थान भागीरथी गंगा के तटस्थ ‘सूकरक्षेत्र धाम’ (सोरों जी) के नाम से प्रसिद्ध है। इनकी शक्ति अथवा पत्नी देवी पृथ्वी हैं। धरणीधर भगवान वराह को ‘शूकरक्षेत्र धाम’, सोरों जी (जोकि उत्तर प्रदेश के जनपद कासगंज में है) नामक स्थान पर मोक्ष प्राप्त हुआ था। अतः, तभी से ‘शूकरक्षेत्र धाम’ सोरों जी में हरि की पैड़ी आदिगंगा के रूप में स्थित है, जिसमें मृतक की अस्थियाँ मात्र तीन दिन में रेणुरूप हो जाती हैं। संसार में एकमात्र यही आदिगंगा है, जो दसों प्रकार के पापों को नष्ट करती है।